આ પ્રસંગે રાષ્ટ્રીય સ્વયંસેવક સંઘના પ્રચારક અને વિદ્યાભારતીના અખિલ ભારતીય સંગઠનમંત્રી શ્રી હરીશભાઈ રાવલ ઉર્ફે દાદાજીએ પોતાના ૭૫ વર્ષે અમૃત મહોત્સવની ઉજવણી પ્રસંગે ભાવુક થતાં જણાવ્યું હતું કે, મારા પ્રચારક જીવન દરમિયાન મેં હિન્દુત્વને ખૂબ જ નજીકથી અનુભવ્યું છે. મારામાં અનેક અવગુણો હશે છતાં સમાજે મને સ્વીકાર્યો છે, સન્માન્યો છે. અનેક પ્રસંગોએ સમાજે મને પોતીકો બનાવ્યો છે. પરિણામે સમાજના લોકો સાથે હું સાહજિકતાથી જ જોડાઈ ગયો છું અને આ જ સંઘની એક કાર્યપદ્ધતિ છે કે સમાજને પોતાનો બનાવવાના ગુણ આપમેળે જ વિકસી જતા હોય છે. કટોકટી દરમિયાન અમને સમાજના પરિવારોએ પોતાના સંબંધીઓ બનાવી છુપાવ્યા હતા. અમારું રક્ષણ કર્યું હતું. રાષ્ટ્રીય સ્વયંસેવક સંઘનો એક ભાવ છે કે સમગ્ર હિન્દુ સમાજ આપણો છે. સંઘના એ ભાવને કારણે સમાજને સંઘ પોતાનો લાગવા માંડ્યો છે. પૂર્વ રાષ્ટ્રપતિ પ્રણવ મુખર્જી સંઘના કાર્યક્રમમાં આવી સ્વયંસેવકોને સંબોધન કરે એમાં સંઘનો આ જ ગુણ રહેલો છે.